Te-ai întrebat vreodată ce s-ar putea întâmpla dacă ai lăsa timp de cinci zile un grup de copii nesupravegheat? În anii 2000 a fost realizat un show în care zece băieți și zece fete au fost lăsați nesupravegheați într-o casă timp de o săptămână, iar rezultatul a fost șocant, relatează Unilad.
Documentarul, "Boys Alone" din seria "Cutting Edge" de la Channel 4, a fost realizat ca parte a unui experiment social.
În cadrul documentarului, zece băieți cu vârste cuprinse între 11 și 12 ani au locuit timp de cinci zile într-o casă imensă din Hertfordshire, alături de o echipă de filmare.
Casa și grădina au fost împânzite cu jucării, cărți, jocuri, mâncare nesănătoasă și băuturi carbogazoase, precum și cu diverse ingrediente necesare unor mese copioase.
Difuzat în anul 2002, acesta a fost urmat rapid de un alt experiment, iar protagoniste au fost zece fete.
Băieții s-au împărțit în grupuri și au început să distrugă tot ce se afla în casă, trăind din sucuri și gustări. Unul dintre băieți, Michael, a fost legat de un scaun în grădină.
Totuși, fetele au decis să-și ocupe timpul liber altfel. Unele au decis să fie bucătărese și să facă curățenie în casă, în timp ce altele organizau prezentări de modă și petreceri nocturne.
Mulți oameni nu au fost prea încântați de experiment, inclusiv unii dintre părinții ai căror copii au participat.
Ruth Lewis, mama unuia dintre băieți, Sam, a declarat în 2009 pentru The Mirror: "Emisiunea aceea a fost îngrozitoare. Dacă ar fi să fiu din nou în postura respectivă, aș refuza să îl las să participe la emisiune. A fost doar haos și dezastru.
Urmărind acest nou show, m-am gândit că nu-mi vine să cred că i-am făcut asta fiului meu. A fost oribil să privesc din nou. Este foarte mult pentru un copil să treacă prin așa ceva la acea vârstă."
Sam, pe atunci în vârstă de 19 ani, a adăugat: "Orice băiat ar spune da unei astfel de oportunități, dar asta nu înseamnă că este cel mai bun lucru pe care trebuie să-l faci. Niciodată în viața mea nu mi-a fost mai dor de mama mea.
A fost haos și a devenit deprimant, deoarece casa s-a împărțit în cele două bande și a izbucnit războiul.
Locul a fost făcut praf și mi-e rușine să spun că m-am transformat chiar într-un mic huligan".